Haglidae

Haglidae er en familie av rettvinger og tilhører en familiegruppe i gruppen Ensifera. De er i slekt med løvgresshopper. Haglidae var svært vanlige i jordens middelalder (mesozoikum), men i dag finnes det bare ni kjente relikt-arter igjen, fire av dem oppdaget i løpet av de siste årene i Kina. Det er kjent ca. 12 underfamilier og 200 arter fra fossiler, noen fra så langt tilbake som øvre perm. Den ene av disse er bare kjent fra ett enkelt eksemplar.


== Utseende ==

Middelsstore, tettbygde, pukkelryggede, brunlige insekter. Hannen av Prophalangopsis (hunnen er ukjent) har store, ovale vinger med tett årenett, mens Cyphoderrinae  har mer eller mindre reduserte vinger. Hodet er stort og rundet, antennene omtrent så lange som kroppen. Pronotum er mer eller mindre salformet. Bakkroppen er stor og rund, hunnens eggleggingsrør (ovipositor) ganske kort. Beina er temmelig korte og kraftige, bakbeina er ikke mye større enn de to fremre parene.


== Levevis ==
Medlemmene i denne familien lever på bakken i barskog, mest i fjellområder. De klekkes om våren, og er aktive om natten, om dagen hviler de i grunne ganger i bakken, gjerne under steiner. De spiser oppe i vegetasjonen, blant annet på pollenbærende hann-kongler. Sannsynligvis har de to-årige livssykler. Om kvelden klatrer de opp på trestammer og synger, denne sangen er kraftig og når langt. De kan være aktive ved meget lav temperaturer, en hann er registrert syngende når lufttemperaturen var – 8° celsius.


== Utbredelse ==
Den nåværende utbredelsen er bare en liten rest fra tidligere tidsperioder, da Haglidae var en dominerende gruppe. Det ene, kjent eksemplaret av Prophalangopsis obscura ble innsamlet i Nord-India midt på 1800-tallet. Paracyphoderris erebeus er kjent fra fjellområder i Mandsjuria. De tre artene av Cyphoderris lever i Rocky Mountains i Nord-Amerika.


== Systematisk inndeling ==
I noen klassifikasjoner blir Haglidae som her behandlet regnet som en overfamilie, Hagloidea, som består av flere familier. De nålevende artene blir i så fall ført til familien Prophalangopsidae.

ekte insekter (Ectognatha)
Dicondylia
 vingede insekter (Pterygota)
Neoptera («nyvinger»)
Orthopteroida («gresshoppelignende insekter»)
Orden Rettvinger (Orthoptera)
Underorden vortebitere og sirisser (Ensifera)
Overfamilie Tettigonioidea
Familie Haglidae Handlirsch, 1906
Underfamilie Prophalangopsinae Kirby, 1906
Slekten Aboilomimus Gorochov, 2001 – Kina
Aboilomimus guizhouensis Liu, Zhou, Bi & Tang, 2009
Aboilomimus ornatus Liu, Zhou, Bi & Tang, 2009
Aboilomimus sichuanensis Gorochov, 2001
Prophalangopsis obscura (Walker, 1869)- bare kjent fra ett eneste eksemplar, nordlige India
Tarragoilus diuturnus Gorochov, 2001 – Kina
Underfamilie Cyphoderrinae Gorochov, 1988
Paracyphoderris erebeus Storozhenko, 1980
Slekten Cyphoderris Uhler, 1864
Cyphoderris buchelli Hebard, 1934
Cyphoderris monstrosa Uhler, 1864
Cyphoderris strepitans Morris & Gwynne, 1978
ca. 12 underfamilier og 200 arter kjent fra fossiler


== Referanser ==


== Kilder ==
Haglidae på Tree of life


== Eksterne lenker ==
(en) Haglidae i Encyclopedia of Life 
(en) Haglidae i Global Biodiversity Information Facility 
(en) Haglidae hos Fossilworks 
(en) Haglidae hos ITIS 
(en) Haglidae hos NCBI 
Haglidae – detaljert informasjon på Wikispecies 
Norsk Entomologisk forening